
                   PARLAMENTUL  ROMÂNIEI
                       CAMERA DEPUTAŢILOR
	       COMISIA JURIDICĂ, DE 
       DISCIPLINĂ ŞI IMUNITĂŢI
	    Bucureşti, 2 noiembrie 2010
    Pl.x  497/2010


                                                RAPORT
asupra propunerii legislative privind modificarea art.49 din Legea nr.230/2007 privind înfiinţarea, organizarea şi funcţionarea organizaţiilor de proprietari.

         În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică de disciplină şi imunităţi a fost sesizată, spre dezbatere în fond cu propunerea legislativă privind modificarea art.49 din Legea nr.230/2007 privind înfiinţarea, organizarea şi funcţionarea organizaţiilor de proprietari, transmisă cu adresa nr. Pl.x 497 din 20 septembrie 2010 şi înregistrată sub nr. 31/807 din 21 septembrie 2010.
         Potrivit prevederilor art. 75 din Constituţia României, republicată şi ale art. 92 alin.(9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
         Senatul, în calitate de primă Cameră sesizată, a respins iniţiativa legislativă în şedinţa din 14 septembrie 2010.

        Guvernul, prin punctul de vedere transmis, cu adresa nr. 1453 din 07 iunie  2010, nu susţine adoptarea acestei iniţiative legislative.
        Consiliul Legislativ a avizat negativ propunerea legislativă, cu unele observaţii şi propuneri, conform avizului nr. 274 din 24 martie 2010.
        Comisia pentru administraţie publică, amenajarea teritoriului si echilibru ecologic a avizat negativ iniţiativa legislativă, conform avizului nr. 26/1577 din 
5 octombrie 2010.
            Propunerea legislativă are ca obiect de reglementare completarea cu un nou alineat a art. 49 din Legea nr. 230/2007 privind înfiinţarea, organizarea şi funcţionarea asociaţiilor de proprietari, în sensul exceptării de la plata penalităţilor de întârziere a unor categorii de persoane aflate în situaţii deosebite, respectiv: pensionari cu pensia sub 500 lei, şomeri, angajaţi remuneraţi cu salariul  minim pe economie, persoane fără loc de muncă.
În conformitate cu prevederile art.61 din Regulamentul Camerei Deputaţilor, republicat cu modificările ulterioare, membrii Comisiei juridice au examinat propunerea legislativă, în şedinţa din 2 noiembrie 2010. 
          În urma examinării propunerii legislative şi a opiniilor exprimate, membrii Comisiei juridice au hotărât, cu majoritate de voturi (1 vot împotrivă), să propună plenului Camerei Deputaţilor respingerea propunerii legislative privind modificarea art.49 din Legea nr.230/2007 privind înfiinţarea, organizarea şi funcţionarea organizaţiilor de proprietari, întrucât aplicarea normei propuse ar conduce la suportarea atât a plăţilor restante, cât şi a penalităţilor aferente, de către persoanele fizice care respectă obligaţia de plată. Totodată, această normă ar conduce la măsuri protecţioniste pentru proprietatea unor persoane, în defavoarea altor persoane. Ori aceasta contravine prevederilor art. 44 alin. (2) din Constituţie, potrivit cărora proprietatea privată este garantată şi ocrotită de lege, indiferent de titular.
Din numărul total de 27 membri ai Comisiei juridice, de disciplină şi imunităţi au participat la dezbateri 20 deputaţi.
          În raport cu obiectul şi conţinutul său propunerea legislativă face parte din categoria legilor organice.
            PREŞEDINTE,                                                                 SECRETAR,                         
             Daniel BUDA                                                         Gabriel ANDRONACHE

Consilier, Ciprian Bucur

